生槐
作者：劉敞
朝代：宋

paragraphs: 苒苒庭下槐，蒼蒼山中檜。
臭味久矣殊，榮枯莫相待。
胡爲寓形生，曾不異風概。
擢幹初無根，交陰忽成籟。
死生詣膠漆，幼壯姿姿態。
本同非不佳，末異終恐害。
吾意造化巧，淫樂爲狡獪。
玩此三公才，比之女蘿輩。
不然世俗薄，苟合耻剛介。
妄彼特立姿，樂附柔弱類。
誰能極物理，且以嘲大塊。
陶冶如吾言，庸庸亦何怪。